FI Euroopan unionin virallinen lehti L 158/5

KOMISSION DELEGOITU ASETUS (EU) 2017/1091,

annettu 10 päivänä huhtikuuta 2017,

Euroopan parlamentin ja neuvoston asetuksen (EU) N:o 609/2013 liitteen muuttamisesta siltä osin kuin kyse on niiden aineiden luettelosta, joita saa lisätä viljapohjaisiin valmisruokiin, lastenruokiin ja erityisiin lääkinnällisiin tarkoituksiin tarkoitettuihin elintarvikkeisiin

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta 12 päivänä kesäkuuta 2013 annetun Euroopan parlamentin ja neuvoston asetuksen (EU) N:o 609/2013 (1) ja erityisesti sen 16 artiklan,

sekä katsoo seuraavaa:

(1) Asetuksen (EU) N:o 609/2013 liitteessä vahvistetaan unionin luettelo aineista, joita saa lisätä yhteen tai useampaan asetuksen 1 artiklan 1 kohdassa tarkoitettuun elintarvikeryhmään. Kyseisen asetuksen 22 artiklan mukaisesti unionin luetteloa sovelletaan mainitun asetuksen 11 artiklan nojalla annettujen asianomaisten delegoitujen säädösten soveltamispäivästä. Unionin luetteloa voidaan muuttaa mainitun asetuksen 16 artiklassa vahvistettujen vaatimusten mukaisesti.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, katsoi 6 päivänä tammikuuta 2006 antamassaan lausunnossa (2), että ferrobisglysinaatin käyttö raudanlähteenä väestölle yleisesti tarkoitetuissa elintarvikkeissa, elintarvikelisissä ja erityisravinnoksi tarkoitetuissa elintarvikkeissa, imeväisille ja pikkulapsille tarkoitetut ruoat mukaan luettuina, ei aiheuta turvallisuusriskiä.

(3) Ferrobisglysinaatti jätettiin sisällyttämättä asetuksen (EU) N:o 609/2013 liitteeseen viljapohjaisten valmisruokien ja lastenruokien raudanlähteenä odotettaessa näihin tuotteisiin sovellettavien sääntöjen uudelleentarkastelua. Tämä uudelleentarkastelu edellyttää lisää meneillään olevia tieteellisiä arviointeja, joita ei saada lyhyellä aikavälillä päätökseen, mutta hyvien hallinnollisten käytäntöjen mukaisesti ei ole asianmukaista enää lykätä unionin luettelon ajan tasalle saattamista siltä osin kuin kyse on ferrobisglysinaatin sisällyttämisestä siihen viljapohjaisten valmisruokien ja lastenruokien raudanlähteenä.

(4) Saamansa hakemuksen johdosta komissio pyysi elintarviketurvallisuusviranomaista antamaan lausunnon kalsiumfosforyylin oligosakkaridien (POs-Ca®) turvallisuudesta ja biologisesta hyväksikäytettävyydestä elintarvikkeisiin, elintarvikelisiin ja erityisiin lääkinnällisiin tarkoituksiin tarkoitettuihin elintarvikkeisiin lisättävänä kalsiuminlähteenä. Elintarviketurvallisuusviranomainen katsoi 26 päivänä huhtikuuta 2016 antamassaan lausunnossa (3), että kyseisen aineen käyttö mainituissa elintarvikeryhmissä ei aiheuta turvallisuusriskiä, kunhan tiettyjä lausunnossa esitettyjä ehtoja noudatetaan. Elintarviketurvallisuusviranomainen totesi, että aine muodostaisi merkittävän osan kalsiumin keskimääräisestä päivittäisestä kokonaissaannista.

(5) Sen vuoksi asetuksen (EU) N:o 609/2013 liitettä olisi muutettava.

(6) Intressitahoja on kuultu, ja saadut kommentit on otettu huomioon,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EU) N:o 609/2013 liite tämän asetuksen liitteen mukaisesti.

2 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä huhtikuuta 2017. Komission puolesta Puheenjohtaja Jean-Claude JUNCKER

(1) EUVL L 181, 29.6.2013, s. 35.

(2) EFSAn elintarvikkeiden lisäaineita, aromiaineita, valmistuksen apuaineita sekä elintarvikkeiden kanssa kosketukseen joutuvia materiaaleja käsittelevän tiedelautakunnan lausunto Ferrous bisglycinate as a source of iron for use in the manufacturing of foods and in food supplements. The EFSA Journal (2006) 299, 1–17.

(3) EFSAn elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta 2016, Scientific Opinion on Calcium phosphoryl oligosaccharides (POs-Ca®) as a source of calcium added for nutritional purposes to food, food supplements and foods for special medical purposes. EFSA Journal 2016;14(6):4488.